ክልሉ ከሳዉዲ አረቢያ  የሚመለሱ ዜጎችን ለማቋቋም የሁሉም ጥረት እንደሚያስፈልግ ገለፀ
በአማራ ክልል ከሳዉዲ አረቢያ የሚመለሱ ዜጎችን በተለያዩ ዘርፎች በማሰማራትና ድጋፍ በማድረግ መልሶ ለማቋቋም ከሁሉም አካላት ከፍተኛ ጥርት እንደሚያስፈልግ የክልሉ ኮሚኒኬሽን ጉዳዮች ቢሮ ገለፀ፡፡ በቀሪ ቀናት ውስጥ ዜጎችን ያለምንም ጉዳትና እንግልት ወደ አገራቸው እንዲመለሱ ለማድረግ አሁንም ሰፊ ጥረት ይጠይቃል፤ ተመላሽ ዜጎችን የማደራጀት፣ የማሰልጠን፣ የብድር እና መስሪያ ቦታ የማመቻቸት፤ በአጠቃላይ መልሶ የማቋቋም ድርሻ የህዝቡና የመንግስት ሃላፊነት መሆኑን በመረዳት ህብረተሰቡ ባገኘው አጋጣሚ ሁሉ መልዕክት በማስተላለፍ እና ተገቢውን ድጋፍ በማድረግ ዜጎቻችን በእነዚህ ውስን ቀናት ወደ ሀገራቸው እንዲመለሱ በሚደረገው ጥረት ከመንግስት ጐን በመቆም የበኩላችን ድርሻ እንዲወጣ የክልሉ መንግስት ጥሪውን አቀርባል፡፡ 
 በቅርቡም የሳውዲ አረቢያ መንግስት የእኛን አገር ጨምሮ በአገሪቱ ህጋዊ የስራና የመኖሪያ ፈቃድ የሌላቸው የሌላ አገር ዜጎች በ90 ቀናት ውስጥ አገሪቱን ለቀው እንዲወጡ የእፎይታ ጊዜ አውጇል፡፡ በመሆኑም አዋጁ ከታወጀበት ቀን ጀምሮ ዜጎቻችን ወደ አገራቸው እንዲመለሱ የክልሉ መንግስት በጉዳዩ ትኩረት በመስጠትና ግብረ ሀይል በማቋቋም ቦታው ድረስ በአካል በመሄድ ከዜጎቻችንና ከሳውዲ አረቢያ መንግስት ጋር የጋራ መግባባት ላይ በመድረስ ዜጎች በሰላማዊ መንገድ ወደ አገራቸው የሚመለሱበት ሁኔታ ተፈጥሯል፡፡
 የእፎይታ ጊዜው ሊጠናቀቅ ከፊታችን በጣት ቀናት ብቻ ቀርተዋል፤ በመንግስት በኩል ዜጎችን ለመቀበልና ከቤተሰብ ለማገናኘት ሰፊ ጥረት እየተደረገ ቢሆንም አሁንም በመዘናጋት ላይ ያሉ ወገኖች መኖራቸውንና እነዚህን ዜጎች ለመመለስ ከፍተኛ ጥረት መደረግ እነዳለበት ቢሮዉ አመልክቷል፡፡ 
 በአገሪቱ ከፍተኛ የሆነ የኢኮኖሚ ለዉጥ እየታየ ቢሆንም ከለውጦች በሚገባ ከመጠቀም ይልቅ ስደትን እንደ አማራጭ የያዙ የህብረተሰብ ክፍሎች ጥቂት አይደሉም፡፡ ኑሯችሁ ይሻሻላል በሚሉ ህገ-ወጥ ደላሎች በመታለል በየጊዜው ለስደት የሚዳረጉ፣ ያላቸውን ውስን ሃብትና ጥሪት የሚገብሩ እንዲሁም አካላዊ እና ስነ-ልቦናዊ ጉዳት የሚደርስባቸው በርካቶች ናቸው፡፡ በተደጋጋሚ በአረብ አገራት ተሰደው ለችግር የተጋለጡና ከቤተሰቦቻቸው ሳይገናኙ የቀሩ ወጣቶች ቁጥር በርካታ ነው፡፡ ይህን ሂደት ለመቀልበስም መንግስት ከህብረተሰቡ ጋር በመተባበር የችግሩን መንስኤ ከስሩ ለመንቀል እየሰራ መሆኑን ያስታወሰዉ ቢሮዉ ይህ  ጥረት ተጠናክሮ እንዲቀጥልም ጠይቋል፡፡
 